Dorte Bennedsen (S), 2000-12-05:
Der har både i dag og ved behandlingen af sidste lovforslag om indfødsret og også i Indfødsretsudvalget været ført en diskussion om bemærkningerne og udformningen af bemærkningerne til lovforslagene.
Må jeg sige: Et af de partier, der har været upåvirket af den debat og har kørt videre, som systemet altid har været, er Det Konservative Folkeparti.
Og jeg må indrømme, at jeg gjorde mig den umage at gå ned i nogle af Det Konservative Folkepartis ændringsforslag, og jeg tabte underkæben noget.
De Konservative foreslår bl.a., jeg tror, det er 7-8 personer pillet ud, og begrundelsen i bemærkningerne er følgende: »Ansøgerne foreslås udtaget af forslaget, da de pågældende har begået personfarlig kriminalitet af alvorligere karakter.
Her tænkes f.eks. på grov vold, grove sædelighedsforbrydelser, drab og drabsforsøg samt alvorlig narko- eller økonomisk kriminalitet.
Det Konservative Folkeparti er af den opfattelse, at man bør være udelukket fra at opnå dansk statsborgerskab, hvis man har begået den type af kriminalitet, også selv om man har haft en lang karensperiode«.
Når man så går ind og ser på de numre, som foreslås udtaget,
kan man konstatere, at to af de pågældende var psykisk syge på gerningstidspunktet og derfor blev idømt en behandlingsdom, som de så er kommet igennem, og foranstaltningen er ophævet.
De fleste af de andre fik betingede domme af kortere varighed, og en enkelt har fået en dom på 6 måneder.
Der må være måde med, hvor mange mord der er begået, eller hvor grove forbrydelserne har været, hvis man får en betinget dom på 60 dage. De fleste af dem ligger altså tilbage i slutningen af 1980'erne.
Jeg undrer mig lidt over, hvad det er for holdninger, der ligger bag det i Det Konservative Folkeparti, hvis man mener, at folk, der har fået en betinget dom på 60 dage eller for den sags skyld en ubetinget dom på 3 måneder 14-15 år tilbage, for evigt har fortabt retten til at blive danske statsborgere, eller at personer, der har været psykisk syge i gerningsøjeblikket, ikke kan få lov at blive danske statsborgere nogen sinde.
Så vidt jeg husker, er det tre, man ønsker udtaget.
Det lyder også dramatisk, at man har overtrådt loven om euforiserende stoffer, men ser man efter, har de pågældende fået en bøde på, så vidt jeg husker, mellem 1.000 kr. og 1.200 kr.
Det svarer til, at man har været i besiddelse af et sted mellem et halvt og halvandet gram hash til eget forbrug.
Jeg håber, at Det Konservative Folkeparti er meget sikre på, at der ikke er nogen af Det Konservative Folkepartis medlemmer, der nogen sinde har røget hash.
Jeg synes, det er en utrolig holdning, hvis det, at et ungt menneske på et tidspunkt har tilladt sig at ryge hash, skal være afgørende for, at vedkommende ikke blive dansk statsborger.
Endelig har Det Konservative Folkeparti, og de er i deres gode ret til at sætte deres eget regelsæt op, et regelsæt om, at selv om man er over 65 år og har været 15 år i landet, så skal man alligevel kunne dansk.
Derfor piller de tre numre ud af forslaget.
Det handler om tre personer, hvoraf de to er 80 år gamle, og den tredje er 70 år gammel, og de har været her et sted mellem 15 og 22 år.
Man kan selvfølgelig diskutere, hvorfor disse mennesker ikke har lært dansk.
De har altså været godt 60 år, da de er kommet hertil.
Jeg ville nødig skulle til at lære urdu eller tyrkisk i min alder af 62 år, så jeg har en vis forståelse for, at det for ældre mennesker kan være svært.
Til gengæld har jeg meget lidt forståelse for, at man vil pille sådanne personer ud.
Men mine indvendinger går mest på det med, at man citerer alle disse her forfærdelige forbrydelser, og når man så går ned og piller dem ud på den baggrund, så har disse mennesker altså begået kriminalitet af væsentlig mindre art. Jeg må sige, at jeg har meget svært ved at forstå, hvad det egentlig er, jeg havde nær sagt både for en moral og for et menneskesyn, Det Konservative Folkeparti vil føre frem her.